הארלד בוהר

הארלד אוגוסט בוהר (בדנית: Harald August Bohr; 22 באפריל 1887 - 22 בינואר 1951) היה מתמטיקאי דני-יהודי, אחיו הצעיר של הפיזיקאי נילס בוהר.

חייו 
הארלד בוהר נולד בקופנהגן, השלישי משלושת ילדיהם של כריסטיאן בוהר (1858—1911), פיזיולוג בעל שם עולמי, והלן אדלר (1860—1930), בתם של דוד ברוך אדלר (1826—1878), בנקאי יהודי דני אמיד ובעל השפעה וחבר פרלמנט ליברלי, וג'ני רפאל (1830—1902), בת למשפחת בנקאים יהודית-בריטית.

למד מתמטיקה באוניברסיטת קופנהגן, ובשנת 1910 קיבל תואר דוקטור, בהנחייתו של אדמונד לנדאו, על עבודה שכותרתה "תרומות לתאוריה של טורי דיריכלה". בשנת 1930 קיבל משרת פרופסור באוניברסיטה זו.

עסק בחקר המתמטיקה, ייסד את חקר פונקציות כמעט מחזוריות, ועבד בצמוד למתמטיקאי מקיימברידג' ג'. ה. הארדי. משפט מפורסם הקרוי על שמו הוא משפט בוהר-מולרופ המאפיין את פונקציית גמא. עם אחיו, נילס בוהר, כתב רק מאמר מדעי אחד.

בשנות ה-30 נמנה עם מובילי הביקורת על המדיניות האנטישמית של הממסד המתמטי בגרמניה. בשנת 1934 פרסם מאמר שתקף את רעיונותיו הגזעניים של המתמטיקאי הגרמני לודוויג גאורג ביברבך. בוהר שאמו הייתה יהודיה נמלט עם משפחתו לשוודיה כמרבית יהודי דנמרק בספטמבר 1943, ושהה בשוודיה עד 1945.

כאחיו נילס בוהר, הארלד היה גם כדורגלן מחונן. בשנת 1903 הצטרף לקבוצת Akademisk Boldklub, אחת הקבוצות הטובות בדנמרק של תחילת המאה ה-20. הוא זכה במדליית כסף באולימפיאדת לונדון ב-1908 כאשר שיחק במדי הנבחרת הדנית.

קישורים חיצוניים

 
 Bibliography of Harald Bohr, באתר של אוניברסיטת קופנהגן

הערות שוליים

מתמטיקאים דנים
כדורגלנים דנים
יהודים דנים
כדורגלנים יהודים
כדורגלני אקדמיסק בולדקלוב
כדורגלני נבחרת דנמרק
משתתפי אולימפיאדת לונדון (1908)
משתתפים יהודים באולימפיאדת לונדון (1908)
מתמטיקאים יהודים
ילידי 1887
נפטרים ב-1951
קופנהגן: אישים
קופנהגן: כדורגלנים